15. ja 16. juulil toimub Lätis, mereäärses Salacgriva männimetsas viiendat korda Baltimaade suurim muusikafestival Positivus, kus  lisaks üleilma tuntud peaesinejatele nagu Editors, James, Röyksopp, Mark Ronson & Business Intl ning Hurts on sel aastal võimalik kuulda-näha ka 9 Eesti artisti. Esmakordselt on Positivus jõud ühendanud festivaliga Tallinn Music Week. Lisaks Tallinn Music Weeki kahe viimase aasta Skype'i auhinna võitjaile Ewert and the Two Dragons ja Iiris ning Universal plaadifirma artistile Malcolm Lincoln astuvad reedel, 15. juulil Tallinn Music Weeki ja Euroopa kultuuripealinn Tallinn 2011 laval üles festivalil  silma paistnud noorema põlvkonna põnevaimad bändid Aides, Badass Yuki, Junk Riot, Kreatiivmootor, Mimicry ja Nevesis.    "Oleme püüdnud igal aastal festivalile kutsuda parimaid Eesti bände, kes on mingil määral ka Lätis silma paistnud - headeks näideteks on tänavu Iiris ja Ewert and The Two Dragons -, kuid leiame, et nii Eesti kui ka Leedu bändide osakaal võiks olla veelgi suurem ja koostöö meie riikide muusikaringkondade vahel veelgi tugevam. Koostöö Tallinn Music Weekiga on väga positiivne,"  kommenteerib Positivus festivali peakorraldaja Girts Majors.    Tallinn Music Week läheb Positivus Festivalile koos Euroopa kultuuripealinna ja Katla meeskonnaga, et tutvustada Läti publikule Eesti muusikat ja SA Tallinn 2011 edasisi plaane ja arenguid ning kontseptsioonilt uut avatud loomekeskkonda - Katelt, mis sünnib koostöös ambitsioonikate kultuuriprojektidega ja kuhu otsitakse rahvusvahelisi koostööpartnereid. "Katlast kujuneb järgnevail aastal loodetavasti oluline loomekeskus kogu meie regiooni  muusikute ja kunstnike jaoks, eriliselt oluline on meile kindlasti koostöö ka Lätiga, eriti selles valguses, et Riia kannab Euroopa kultuuripealinna tiitlit aastal 2014," valgustab SA Tallinn 2011 juhatuse liige Evelyn Sepp.    "Fakt, et Läti suurima festivali programmis astub üles 9 Eesti bändi on päris kõnekas näide sellest, et Eesti muusika vastu on aasta aastalt suurem huvi, mitmed artistid on kutsutud ka sügiseks olulistele Euroopa festivalidele," kommenteerib Tallinn Music Weeki peakorraldaja  Helen Sildna.    Tänavu kolmandat korda Euroopa kultuuripealinn Tallinn 2011 programmi raames toimunud Tallinn Music Week on kolme aastaga kasvanud rahvusvahelise kõlapinnaga Eesti talendi festivaliks, mille on lisanud oma tihedasse kalendrisse sajad muusikatööstuse professionaalid üle maailma. Maikuus anti Euroopa ühel olulisemal talendifestivalil The Great Escape, mida peetakse Glastonbury kasvulavaks, Tallinn Music Weekile üle "parima uue festivali" auhind.    Tallinn Music Week ja  Euroopa kultuuripealinn Tallinn 2011 lava ajakava reedel, 15. juulil  16.00 Badass Yuki  17.00 Kreatiivmootor  18.00 Mimicry  19.00 Junk Riot  20.00 Nevesis  21.00 Aides    Tallinn Music Week 2012 toimub 29-31. märtsil!    www.tallinnmusicweek.ee  www.facebook.com/tallinnmusicweek  http://www.youtube.com/tallinnmusicweek  www.tallinn2011.ee    Tutvu lähemalt TMW laval üles astuvate artistidega:  Aides on indie-rocki trio, keda on tituleeritud nii unikaalse "intensiiv-roki leiutajateks" kui lihtsalt üheks paljutõotavamaks bändiks kohalikul muusikamaastikul. Bänd on mõjutusi saanud tuntud maailmategijatelt nagu Incubus, Radiohead, Mew jt. Tänavu jaanuaris astus Aides üles  Hollandis Euroopa mõjukaimal showcase-festivalil EuroSonic.  www.aides.ee  www.myspace.com/aides  Video "Unbelievable": http://www.youtube.com/watch?v=N5lD9E_DBXw    Badass Yuki eklektiline helikeel seikleb popmuusika äärealadel. Nende muusikaliseks arsenaliks on kerge annus neurootilisust ja  psühhedeeliat, ühendatud rifforama ning organiseeritud müraga. Paari aastaga kohaliku alternatiivskene üheks hinnatuimaks bändiks saanud Badass Yuki alustas 2011. aastat happepopist laetud debüütalbumiga "Black Apple Trip" (üllitajaks Vaiko Epliku leibel Mortimer Snerd), mille märksõnadeks neoontuled, lendavad autod, kodutud, eluheidikud ja süsimustad õunad.  www.myspace.com/badassyuki  http://soundcloud.com/badass-yuki  Video "Changeling": http://www.youtube.com/watch?v=fwtGh62_XYw    Indie-garaažikvarteti Junk Rioti kõlapildist suure osa kujundavad helehäälne vokaal ning tugevalt moduleeritud, kajatiined kitarriefektid. Nende ainulaadses omakõlas annavad tooni valjud kitarrid, metsik vokaal, mahlased bassikäigud ja pulsina tuksuv trumm. Junk Riot tungis kiiresti ka peavoolumeediasse, jõudes  Baltikumi-ülesel MTV toega pop-maratonil Coca-Cola Soundwave 2008 kolme parema sekka ning võites Eesti suurima bändikonkursi Noortebänd 2009.  www.myspace.com/junkriot  Video "Headache" : http://www.youtube.com/watch?v=FFhq5FcvF7Q    Kreatiivmootor alustas kaheliikmelise heliüksusena lindistades kodustes tingimustes lo-fi tehnikaga veidrat dadapoppi,  millesarnast keegi veel kuulnud ei olnud. Kompromissitu ja vastakaid elemente (elektroonika/akustika, pop/avangard) siduva lähenemisega helidele äratati keskteelt hälbivate muusikahuviliste ja raadio-DJ-de huvi. Praeguseks on Kreatiivmootor paisunud väikeseks orkestriks; hüpnootilistele elektroonilistele rütmidele laotakse peale psühhedeelne akustiline hõllandus, instrumentaalne ja vokaalne improvisatsioon. Tänavusel Talinn Music Weekil väliskülaliste tähelepanu pälvinud Kreatiivmootor esines kevadel Londonis  Brainlove festivalil ning on kutsutud mitmele Euroopa festivalile sel sügisel.  http://www.myspace.com/kreatiivmootor  http://www.netvibes.com/kreatiivmootor#Avaleht  Video "Voyageurs": http://www.youtube.com/watch?v=hKobR3RQVK8    Mimicry eesmärgiks on luua  täiuslikku peomuusikat ja äratada emotsioone, mida varem tuntud pole. Agressiivne ja ülbe ning lummavalt hingeline Mimicry segab electroclashi psühhedeelse techno, etnobiitide ja garaažirokiga.  http://mimicry.varjend.com  http://www.myspace.com/mimicrymusic  Video "Heat": http://www.youtube.com/watch?v=LmImGFtDKJA    Nevesis tähendab pahandusi. Ent nagu mõneski sõnakuulmatus, vastu haukuvas nolgis, leidub ka neis teatud vastupandamatut tüünust, kasimatusest ja toorusest kasvavat ootamatut emotsiooni. Pealegi on Nevesise rifiküllase raskerocki tehniline tase piisavalt kõrge, et kiskuda pahandusekeerisesse kaasa ka need kuulajad, kelle jaoks mürisevatest akordidest, uskumatust vokaalist ja võimsalt mõistust õõnestavast audiokaifist üksi katarsise saavutamiseks ei piisa.  www.myspace.com/nevesisband  Video "7 000 000 Years": http://www.youtube.com/watch?v=6NiMEIEBoLM